Hans Torim

Hans Torim (sündinud 25. veebruaril 1930 Tallinnas) on eesti kergejõustiklane, treener ja spordipedagoog.

Elulugu 
Ta lõpetas aastal 1948 Tallinna 2. Keskkooli, 1950 Tallinna Kehakultuuritehnikumi, 1952 Leningradis Lesgafti-nimelise KKI treenerite kooli ja 1957 Tartu Riikliku Ülikooli kehakultuuriteaduskonna. 

Harjutas kuni 1946. aastal 300 m jooksus Eesti noortemeistriks tulekuni iseseisvalt, aastatel 1948–1950 treenis Dünamos Johannes Talmre juhendamisel, tulles 1948. aastal tõkkejooksus NSVL-i koolinoorte meistriks. Kuulus aastatel 1946–1957 Dünamosse (1952–1957 oli seal kergejõustikutreener), alates 1957. aastast Kalevisse (1968. aastast auliige).  

Ta oli seitsmekordne Eesti meister: 110 m tõkkejooksus (1950, 1952, 1953) ja 400 m tõkkejooksus (1949, 1950, 1952, 1953). Aastatel 1952–1958 tuli 5 korda Eesti meistriks teatejooksus.  

Aastatel 1957–1972 oli ta TRÜ kehakultuuriteaduskonna õpetaja ja vanemõpetaja, 1972–1977 Tallinna Spordiinternaatkooli ja KSMK treener, 1977–1997 Tallinna Pedagoogikaülikooli kehakultuuriteaduskonna dotsent, 1979–1983 treenerite nõukogu esimees, 1990–1992 Kergejõustikuliidu aseesimees (1997. aastast auliige) ja 1996–2000 Eesti Spordigümnaasiumi sporditeooria õpetaja. 

Torim on kirjutanud õpikuid, koostanud õppefilme ja õppevahendeid, avaldanud ajakirjanduses, sh Soome ja USA spordiväljaannetes, üle 100 publikatsiooni. 

Tema õpilaste seas on Kalju Jurkatamm, Charles Vallmann, Margus Kasearu, Toomas Merila, Peeter Laane, Kalju Kikamägi, Ennu Laasner, Milvi Torim, Aili Paju, Tiina Torop, Silva Oja, Holger Peel ja Rein Aule.

Tunnustus
 1968 – Eesti NSV teeneline treener
 2012 – Eesti Kultuurkapitali kehakultuuri ja spordi sihtkapitali aastapreemia (pikaajalise ja tulemusliku pedagoogilise ning spordialase tegevuse eest)

Isiklikku 
Tema abikaasa Milvi Torim on kergejõustliklane ja treener, vend Edgar Torim oli Siseministeeriumi spordivaldkonna koordinaator.

Teoseid
"Kiir- ja tõkkejooksust", 2002, ISBN 9789985785980

Viited

Välislingid 
 

Eesti kergejõustiklased
Eesti kergejõustikutreenerid
Eesti spordipedagoogid
Eesti NSV teenelised treenerid
Tallinna Reaalkooli vilistlased
Sündinud 1930